# 6/2020. (XI. 2.) MÜK szabályzat[[1]](#footnote-1)a fegyelmi eljárásról szóló 20/2018. (XI. 26.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 8. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

az 1.8. pont és az 1.10. pont tekintetében az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat egyetértésével,

a következő szabályzatot alkotja:

## Módosító rendelkezések

### A FESZ a következő 11.3/A. ponttal egészül ki:

„11.3/A. Ha a kizárási ok a vezető fegyelmi biztossal szemben merül fel, a kizárás tárgyában a regionális fegyelmi bizottság elnöke dönt.”

### A FESZ a következő 12.2/A. ponttal egészül ki:

„12.2/A. Ha a regionális fegyelmi bizottság elnöke a vezető fegyelmi biztost kizárja, és a helyettesítésére jogosult fegyelmi biztos sem járhat el, a regionális fegyelmi bizottság elnöke a Magyar Ügyvédi Kamara elnökét keresi meg más területi kamaránál működő vezető fegyelmi biztos kijelölése iránt.”

### A FESZ a következő 12.3/A. ponttal egészül ki:

„12.3/A. Ha a kizárási ok az országos fegyelmi bizottság elnökével szemben merül fel, a kizárás tárgyában a Magyar Ügyvédi Kamara elnöke dönt, és szükség szerint kijelöli az országos fegyelmi bizottság elnökének jogkörében eljáró országos fegyelmi bizottsági tagot.”

### A FESZ 13.1. pontja helyébe a következő rendelkezés lép:

„13.1. Ha a bejelentő a bejelentést nem teljes bizonyító erejű magánokiratban vagy saját kézzel aláírt papír alapú okiratban terjeszti elő, a területi ügyvédi kamara, ennek hiányában a vezető fegyelmi biztos a kézhezvételtől számított nyolc napon belül erre nyolc napos határidővel felhívja, ennek elmulasztása esetén a bejelentést hatálytalannak tekinti. A bejelentés a szabályszerű benyújtás napján válik hatályossá.”

### A FESZ a következő 13.4/A. ponttal egészül ki:

„13.4/A. A 13.3. és 13.4. pont alkalmazásában a bejelentés elkülöníthető részének kell tekinteni

a) ha a bejelentést több személlyel szemben tették meg, az egyes, a bejelentéssel érintett személyek tekintetében előterjesztett részeit,

### b) ha ugyanazon személlyel szemben többrendbeli fegyelmi vétség miatt tettek bejelentést, az egyes fegyelmi vétségek tekintetében előterjesztett részeit,

### c) ha több személy tett bejelentést, az egyes bejelentők tekintetében előterjesztett részeit.”

### A FESZ 23.6. pontja helyébe a következő rendelkezés lép:

„23.6. A fegyelmi ügyben eljáró ügygondnokot 20.000 Ft összegű ügygondnoki díj illeti meg. Az ügygondnoki díj a tevékenység ellenértékét terhelő általános forgalmi adó összegét nem tartalmazza, azt az e pontban meghatározott összegen mint adóalapon felül kell – jogszabály rendelkezései szerint – felszámítani.”

### A FESZ a következő 25.8. ponttal egészül ki:

„25.8. A kamarai jogtanácsos, az alkalmazott ügyvéd, az alkalmazott európai közösségi jogász, illetve az ügyvédjelölt ügyvédi tevékenysége gyakorlása felfüggesztéséről a kamarai jogtanácsos, az alkalmazott ügyvéd, az alkalmazott európai közösségi jogász, illetve az ügyvédjelölt munkáltatóját a fegyelmi tanács tájékoztatja.”

### A FESZ 26.1. pontja helyébe a következő rendelkezés lép:

„26.1. A pénzbírság összegét úgy kell meghatározni, hogy az tízezerrel maradék nélkül osztható legyen.”

### A FESZ a következő 26.2/A. ponttal egészül ki:

„26.2/A. A kamarai jogtanácsossal, az alkalmazott ügyvéddel, az alkalmazott európai közösségi jogásszal, illetve az ügyvédjelölttel szemben kiszabott kizárás fegyelmi büntetés végrehajthatóvá válásáról a kamarai jogtanácsos, az alkalmazott ügyvéd, az alkalmazott európai közösségi jogász, illetve az ügyvédjelölt munkáltatóját a fegyelmi tanács tájékoztatja.”

### A FESZ 26.4. pont a) alpontja helyébe a következő rendelkezés lép:

(Törvény eltérő rendelkezése hiányában enyhítő körülményként értékelendő különösen, ha)

„a) a közvetítői eljárás legalább részben eredménnyel zárult, és az eljárás alá vont személy a megállapodásban vállalt kötelezettségét igazolhatóan teljesítette,”

### A FESZ a következő 27.2/A. és 27.2/B. ponttal egészül ki:

„27.2/A. A fegyelmi tanácsot az eljárást befejező határozata meghozatalánál köti

a) a büntetőbíróság bűnösséget megállapító ítélete annyiban, hogy nem állapíthatja meg, hogy a vádlott a terhére rótt bűncselekményt nem követte el, valamint

b) a közigazgatási perrendtartásban meghatározott körben a közigazgatási bíróság határozata.

27.2/B. A fegyelmi tanács a 27.2/A. pontján kívül az általa ismert bírósági határozat rendelkező részétől, valamint az indokolásában megállapított tényállástól csak a fegyelmi eljárásban feltárt olyan bizonyíték alapján térhet el, amelyet a bírósági eljárásban nem bíráltak el.”

### A FESZ 27.5. pont i) pontja helyébe a következő rendelkezés lép és a FESZ 27.5. pontja a következő j) ponttal egészül ki:

(Az eljárást befejező határozat rendelkező része tartalmazza)

„i) kizárás fegyelmi büntetéshez kapcsolódó ügyvédi tevékenység gyakorlása alóli felfüggesztés esetén felhívást a kamarai igazolvány és szárazbélyegző területi kamarának haladéktalanul, de legfeljebb nyolc napon belüli történő leadására,

j) a határozat elleni jogorvoslatról szóló teljes körű tájékoztatást.”

### A FESZ 29.1. pontja helyébe a következő rendelkezés lép:

„29.1. A fegyelmi tanács a fegyelmi eljárás folytatását a fegyelmi eljárás felfüggesztésére okot adó körülmény megszűnéséről való tudomásszerzést követően haladéktalanul elrendeli. A felfüggesztett fegyelmi eljárás folytatásának az elrendeléséről a tárgyalásra szóló idézésben is lehet rendelkezni.”

### A FESZ a következő 31.4-31.6. pontokkal egészül ki:

„31.4. A fellebbezésre jogosult a fellebbezési határidőn belül a fellebbezési jogáról lemondhat. A fegyelmi biztos a fellebbezési jogról a kamara elnökének előzetes írásbeli hozzájárulásával mondhat le. A fellebbezési jogról történő lemondás nem vonható vissza.

31.5. A fellebbező fél a fellebbezését a másodfokú határozat meghozatala előtt vagy – tárgyalás tartása esetén – a másodfokú tárgyalás berekesztéséig visszavonhatja. A fegyelmi biztos a fellebbezést a kamara elnökének előzetes írásbeli jóváhagyásával vonhatja vissza. A visszavont fellebbezést újból előterjeszteni nem lehet.

31.6. A fellebbezés visszavonása esetén a másodfokú tanács elnöke az iratokat visszaküldi az elsőfokú fegyelmi tanácsnak. Ha az a fellebbezési eljárással kapcsolatban szükséges, az elnök a költség viseléséről is határoz.”

### A FESZ 35.3. pontja helyébe a következő rendelkezés lép:

„35.3. Megalapozatlan az elsőfokú határozat, ha a tényállás nincs felderítve, hiányos, ellentétes az iratok tartalmával, illetve, ha helytelen ténybeli vagy jogi következtetést tartalmaz.”

### A FESZ 35.8. pontja helyébe a következő rendelkezés lép:

„35.8. Kamarai közügyektől való eltiltást, ügyvédjelölt foglalkoztatásától való eltiltást, valamint kizárás fegyelmi büntetést tartalmazó határozat végrehajthatóvá válásáról a másodfokú fegyelmi tanács a tudomásszerzéstől számított három munkanapon belül köteles a területi kamara elnökét a végrehajthatóságot megállapító záradékkal ellátott vagy végrehajtható határozat megküldésével tájékoztatni.”

### A FESZ 38.2. pontja helyébe a következő rendelkezés lép és a következő 38.2/A. ponttal egészül ki:

„38.2. Törvény, bíróság vagy a fegyelmi tanács eltérő rendelkezése hiányában végrehajtható a halasztó hatályú jogorvoslattal – eleve vagy már – nem támadható fegyelmi határozat. A teljesítési határidő lejártát követő napig nem végrehajtható a pénz fizetésére kötelezést tartalmazó határozat.

38.2/A. A fegyelmi tanács elnöke a határozat végrehajthatóvá válását legfeljebb az annak bekövetkezésétől számított három munkanapon belül záradékban állapítja meg, és a záradékolt határozatot közli az eljárás alá vont személlyel, valamint, ha a határozat végrehajtást igényel, a területi kamara elnökével.”

### A FESZ 40.9. pontja helyébe a következő rendelkezés lép, és a következő 40.9/A-40.9/C. pontokkal egészül ki:

„40.9. Az eljárás alá vont személyt nem lehet kötelezni annak az eljárási költségnek a viselésére, amely – nem az ő mulasztása folytán – szükségtelenül merült fel, vagy amelynek viselésére mást kell kötelezni.

40.9/A. A fegyelmi tanács azon eljárás alá vont személyeket, akiknek a felelősségét megállapította, külön-külön kötelezi az eljárási költség viselésére.

40.9/B. Több eljárás alá vont személy esetén az átalányköltséget a költségviselésre köteles személyek között felelősségük arányában, kétség esetén egyenlő arányban úgy kell megosztani, hogy az egyes eljárás alá vont személyek által fizetendő összeg ezerrel maradék nélkül osztható legyen.

40.9/C. A fegyelmi tanács a fegyelmi vétség tárgyi súlyához képest aránytalanul nagy eljárási költség egy részének megfizetése alól a fegyelmi felelősségre vont személyt mentesítheti, illetve méltányolható okból az átalányköltség összegét mérsékelheti.”

### A FESZ

a) 7.4. pontjában a „három munkanapon” szövegrész helyébe a „nyolc napon” szöveg,

b) 13.3. pontjában a „része” szövegrész helyébe az „elkülöníthető része” szöveg,

c) 13.4. pontjában a „valamely része” szövegrész helyébe a „valamely elkülöníthető része” szöveg, valamint

d) 17.2. pontjában a „nem került sor” szövegrész helyébe az „– akár írásbeli figyelmeztetés alkalmazása miatt – nem került sor” szöveg

lép.

## Hatályon kívül helyező rendelkezések

### Hatályát veszti a FESZ

a) a 27.6. pont g) alpontja, valamint

b) 39.6. pontjában az „a kérelem kézhezvételétől számított nyolc munkanapon belül” szövegrész.

## Záró rendelkezések

### Ez a szabályzat az igazságügyi miniszter általi jóváhagyását követően, a közzétételét követő napon lép hatályba.

1. A szabályzatot a Magyar Ügyvédi Kamara Küldöttgyűlése a 2020. október 2-i ülésén fogadta el. Közzétéve: 2020. november 2. [↑](#footnote-ref-1)